
Na temelju članka 109. i 111. Zakona o prostornom uređenju (Narodne novine 153/13, 65/17, 114/18, 39/19 i 98/19) i članka 18. Statuta Općine Jelenje („Službeni glasnik PGŽ“ broj 33/09, 13/13 i 6/16 i 17/17 i „Službene novine Općine Jelenje“ br. 5/18,11/18, 6/20) Općinsko vijeće Općine jelenje, na sjednici 15. rujna 2020. godine, donijelo je 
ODLUKU 
o donošenju Urbanističkog plana uređenja
mjesnog groblja u Jelenju
I. TEMELJNE ODREDBE
Članak 1.
Donosi se Urbanistički plan uređenja mjesnog groblja u Jelenju (u daljnjem tekstu: Plan).

Članak 2.
Sastavni dio ove Odluke je elaborat pod naslovom Urbanistički plan uređenja mjesnog groblja u Jelenju koji sadrži:

I.   Tekstualni dio (Odredbe za provođenje) 

II.   Grafički dio (kartografski prikazi)

	0.
	Šira zona obuhvata
	1:1000

	1.
	Korištenje i namjena površina
	1:500

	2.
	Prometna, telekomunikacijska i komunalna infrastrukturna mreža
	

	2.1.
	Promet
	1:500

	2.2.
	Energetski sustav
	1:500

	2.3.
	Vodnogospodarski sustav
	1:500

	3.
	Uvjeti korištenja, uređenja i zaštite površina
	   1:500

	4.
	Način i uvjeti gradnje
	

	4.1.
	Uvjeti gradnje
	1:500

	4.2.
	Grobna polja
	1:200

	4.3.
	Grobna mjesta
	1:100


III.   Obrazloženje
IV.   Prilozi
· Popis dokumenata i propisa
· Zahtjevi iz članka 90. Zakona o prostornom uređenju (Narodne novine 153/13, 65/17, 114/18, 39/19 i 98/19)

· Mišljenja iz članka 101. Zakona o prostornom uređenju (Narodne novine 153/13, 65/17, 114/18, 39/19 i 98/19)

· Izvješće s javne rasprave

· Sažetak za javnost

· Evidencija postupka izrade i donošenja Prostornog Plana
Elaborat iz stavka 1. ovog članka sastavni je dio ove Odluke i ovjerava se pečatom Općinskog vijeća Općine Jelenje i potpisom predsjednika Općinskog vijeća Općine Jelenje.
Članak 3.
Urbanistički plan uređenja mjesnog groblja u Jelenju izrađen je u skladu s Odlukom o izradi Urbanističkog plana uređenja mjesnog groblja u Jelenju (Službene novine Općine Jelenje 25/19). 

Članak 4.
Uvid u Urbanistički plan uređenja mjesnog groblja u Jelenju može se obaviti u prostorima Općine Jelenje, Dražičkih boraca 64, 51218 Dražice.
II. ODREDBE ZA PROVOĐENJE
1. Uvjeti određivanja i razgraničavanja površina javnih i drugih namjena
Članak 5.
Površine unutar Plana razgraničene su prema namjeni na kartografskom prikazu 1. Korištenje i namjena površina. Planirane su sljedeće osnovne grupe namjene površina: 
	Namjena
	Površina (ha)

	Grobna polja sa grobnim mjestima (grobovima)
	0,15

	Kolno-pješačke površine
	0,04

	Pješačke staze
	0,06

	Zelene površine
	0,08

	Površine infrastrukturnih sustava - suhozid
	0,01

	UKUPNO:
	0,34


2. Uvjeti uređenja groblja
2.1. Uvjeti i način gradnje groblja
Članak 6.
Planom je obuhvaćena površina planiranog proširenja groblja. Uvjeti i način gradnje definirani su u skladu s važećim Pravilnikom o grobljima.

Proširenje postojećeg groblja je prema vrsti ukapanja planirano kao groblje sa klasičnim ukopom.
Članak 7.
Grobna mjesta raspoređena su unutar grobnih polja, kako je prikazano na kartografskom prikazu 1. Korištenje i namjena površina u mjerilu 1:500 i 4.2. Grobna polja u mjerilu 1:200. 
Planirano proširenje sastoji se od ukupno 2 grobna polja. Broj i tip grobnih mjesta prikazan je u tablici:
	Grobno polje
	Grob 3 ukopna mjesta
	Napomena

	1
	163
	planirano 

	2
	170
	planirano

	UKUPNO grobova
	333
	

	UKUPNO ukopnih mjesta
	999
	


Grobna mjesta planiraju se kao jednostuki zemljani grobovi sa tri ukopna mjesta dimenzija 210x260 cm. Dimenzije i oblik grobova prikazani su na kartografskom prikazu 4.3. Grobna mjesta u mjerilu 1:100.
Jednostruki grobovi ne mogu se spajati u dvostruke.
Grobovi se mogu prenamjenjivati u zidane grobnice uz obvezu da se izradi poseban projekt za iste čime će se odrediti točne dimenzije i način izvedbe grobnica uz uvjet da se grobnice izvedu od vodonepropusnog betona te da se ne narušava planska koncepcija grobnog reda.
Članak 8.
Grobna mjesta, redovi i polja povezuju se pješačkim stazama. Pješačke staze uređuju se prema uvjetima definiranim u poglavlju 5.1.2. Trgovi i druge veće pješačke površine.
Groblje mora biti opskrbljeno kantama i kontejnerima za otpatke, prema uvjetima definiranima u poglavlju 8. Postupanje s otpadom.
Rubno uz zonu groblja mora se osigurati pojas zaštitnog zelenila autohtonih listopadnih vrsta. Unutar zelene površine u zapadnom dijelu obuhvata Plana nalazi se rezervna ukopna površina gdje se po potrebi može smjestiti dodatno grobno polje. Uvjeti uređenja zelenih površina unutar groblja definirani su u poglavlju 6. Uvjeti uređenja javnih zelenih površina.
Groblja se opremaju prostorima s česmama i klupama. Klupe se raspoređuju na način da od najudaljenijeg grobnog mjesta nisu udaljene više od 50 m.
Groblje mora biti ograđeno, a po potrebi i čuvano. Ograda se treba izvesti s podnožjem od betona ili kamena. Gornji dio može se izvesti transparentan ili kao živica.
Na ulazu za posjetitelje mora biti postavljena tabla s planom groblja.
3. Uvjeti smještaja građevina društvenih djelatnosti
Članak 9.
Na području obuhvata Plana nije planirana izgradnja građevina društvenih djelatnosti. 

4. Uvjeti i način gradnje stambenih građevina
Članak 10.
Na području obuhvata Plana nije planirana izgradnja stambenih građevina. 

5. Uvjeti uređenja odnosno gradnje, rekonstrukcije i opremanja prometne, telekomunikacijske i komunalne mreže s pripadajućim objektima i površinama
Članak 11.
Površine infrastrukturnih sustava su površine na kojima se mogu graditi komunalne građevine i uređaji i građevine infrastrukture na posebnim prostorima i građevnim česticama. 

Manje infrastrukturne građevine (pročistači otpadnih voda, upojni bunari i sl.) mogu se graditi u zonama drugih namjena, temeljem ovog Plana u skladu s tehnološkim potrebama i propisima, na način da ne narušavaju prostorne i ekološke vrijednosti okruženja.

Članak 12.
Unutar obuhvata Plana osigurane su površine i koridori infrastrukturnih sustava i to za:

· prometni sustav,

· energetski sustav,

· vodnogospodarski sustav.

Infrastrukturni sustavi grade se prema posebnim propisima i pravilima struke, te ovim Odredbama.

Prilikom izrade prometnica (kolno-pješačkih i pješačkih površina) potrebno je obuhvatiti cjelovito rješenje trase sa svom infrastrukturom, javnom rasvjetom i drugo.

Članak 13.
Planom je predviđeno opremanje područja obuhvata prometnom, elektroenergetskom,  vodovodnom i kanalizacijskom infrastrukturnom mrežom.

Pri projektiranju i izvođenju pojedinih građevina, objekata i uređaja prometne i komunalne infrastrukture potrebno se pridržavati važećih propisa, kao i propisanih udaljenosti od ostalih infrastrukturnih građevina, objekata i uređaja, te pribaviti suglasnost ostalih korisnika predmetnog infrastrukturnog koridora.

5.1. Uvjeti gradnje prometne mreže
Članak 14. 
Prometna mreža u obuhvatu Plana prikazana je na kartografskom prikazu 2.1. Promet u mjerilu 1:500.

Prometna mreža postavljena je tako da prostori groblja budu dostupni opskrbnim i servisnim vozilima, te pješacima. 
Uz zapadni rub obuhvata Plana te između grobnih polja i zelene površine kao spoj na postojeće groblje prolazi kolno-pješačka površina namjena posjetiteljima i servisnim vozilima.

Sve prometne površine unutar obuhvata Plana moraju se projektirati i graditi na način da se omogući vođenje komunalne infrastrukture te moraju biti vezane na sustav prometnica postojećeg groblja.

Sve prometne površine trebaju biti izvedene bez arhitektonskih barijera i moraju imati elemente kojima se osigurava nesmetano kretanje osobama s posebnim potrebama, a sve u skladu s važećim Pravilnikom o osiguranju pristupačnosti građevina osobama s invaliditetom i smanjene pokretljivosti.

5.1.1. Javna parkirališta i garaže
Članak 15. 
Unutar obuhvata Plana ne planiraju se parkirališne površine. Za potrebe posjetitelja, parkirališne površine planirane su u sklopu glavnog dijela groblja. 

5.1.2. Trgovi i druge veće pješačke površine
Članak 16. 
Oko i između grobnih polja prolaze glavne staze širine 3 m, a koje se spajaju na postojeći dio groblja. Duž grobnih redova izvode se staze širine 1,6 m. Staze će biti izvedene od tvrdog materijala bez prepreka u kretanju, ne većeg uzdužnog nagiba od 8% i ne većeg poprečnog nagiba od 1%.

5.2. Uvjeti gradnje telekomunikacijske mreže
Članak 17.
Unutar obuhvata Plana, u novom dijelu groblja, ne planira se telekomunikacijska mreža. 
5.3. Uvjeti gradnje komunalne infrastrukturne  mreže
Članak 18.
Izgradnja građevina i uređaja komunalne infrastrukturne mreže mora biti u skladu s propisanim općim i posebnim uvjetima za ove vrste građevina te će se odgovarajućom stručnom dokumentacijom razrađivati.

Osnovni uvjeti za izradu rasporeda pojaseva vodova komunalne infrastrukture polaze od njihovog međusobnog odnosa i rasporeda koji nastoji u cijelosti poštivati važeće propise te se u pogledu širine pojaseva potrebno pridržavati njihovih odrednica.

Planom su određene načelne trase komunalne infrastrukturne mreže. Kod izrade projektne dokumentacije za ishođenje akta za građenje novih objekata komunalne infrastrukture planom utvrđene trase mogu se korigirati radi prilagodbe tehničkim rješenjima, imovinsko-pravnim odnosima i stanju na terenu. Korekcije ne mogu biti takve da onemoguće izvedbu cjelovitih rješenja komunalne infrastrukturne mreže predviđenih ovim planom. Lokacijskom dozvolom odnosno drugim aktom za građenje može se odobriti gradnja infrastrukturnih vodova i na trasama koje nisu utvrđene ovim planom, ukoliko se time ne narušavaju planom utvrđeni uvjeti korištenja površina. Takva promjena ne smatra se izmjenom ovog Plana.

U prometnice u koje se polažu elektroenergetski vodovi potrebno je osigurati planski razmještaj instalacija – u pravilu jednu stranu prometnice za energetiku, druga strana za vodoopskrbu, a sredina prometnice za oborinske vode.
Članak 19.
Planom su osigurane površine za razvoj građevina, objekata, uređaja slijedećih sustava komunalne infrastrukture:

· vodnogospodarski sustav (vodoopskrba i odvodnja oborinskih voda)

· energetski sustav (elektroenergetska mreža)

Detaljno određivanje trasa komunalne i ostale infrastrukture, unutar koridora koji su određeni ovim Planom, utvrđuje se lokacijskom dozvolom, odnosno drugim ekvivalentnim aktom za građenje vodeći računa o konfiguraciji tla, posebnim uvjetima itd. 

Pri projektiranju i izvođenju pojedinih građevina, objekata i uređaja komunalne infrastrukture potrebno je pridržavati se važećih propisa i tehničke regulative, kao i propisanih udaljenosti od ostalih infrastrukturnih objekata i uređaja te pribaviti suglasnost ostalih korisnika. Kanalizacijski cjevovodi obavezno se polažu ispod vodovodnih.
Gradnja komunalne infrastrukturne mreže iz ovog članka predviđena u koridorima javnih prometnih površina mora se izvoditi kao podzemna.

Komunalna infrastruktura može se izvoditi i izvan koridora javnih prometnih površina, pod uvjetom da se do tih instalacija osigura nesmetani pristup za potrebe održavanja ili zamjene.

Iz infrastrukturnog se koridora izvode odvojci – priključci pojedinih građevina na pojedine komunalne instalacije, koji se realiziraju u skladu s uvjetima lokalnih distributera.
Prilikom planiranja i izgradnje  komunalne infrastrukturne mreže, a vezano za vodoopskrbu i odvodnju, potrebno se pridržavati sljedećih važećih Zakona i Odluka:
· Zakona o vodnim uslugama,
· Odluke o priključenju na komunalne vodne građevine na području Općine Jelenje,
· Općih i tehničkih uvjeta isporuke vodnih usluga, KD Vodovod i kanalizacija d.o.o. Rijeka,
· Odluke o zaštiti izvorišta za piće u slivu izvora u Gradu Rijeci i slivu izvora u Bakarskom zaljevu,
· Odluke o odvodnji otpadnih voda na području aglomeracije Rijeka.
5.3.1. Vodoopskrba
Članak 20.
Vodovodna mreža prikazana je na kartografskom prilogu 2.3. Vodnogospodarski sustav u mjerilu 1:500 .
U novom dijelu groblja ne planira se vodovodna mreža.
Eventualni budući razvod interne vodoopskrbne instalacije novog dijela groblja planira se spojem na postojeću mrežu koja prolazi središnjim dijelom postojećeg groblja preko priključka koji se nalazi uz granicu obuhvata Plana na postojećem dijelu groblja.
Uz navedeni priključak nalazi se i izljevna česma koju koriste posjetioci postojećeg dijela groblja, te se ista planira i za opskrbu novog dijela.

5.3.2. Odvodnja oborinskih voda
Članak 21.
Mreža odvodnje otpadnih voda prikazana je na kartografskom prilogu 2.3. Vodnogospodarski sustav u mjerilu 1:500.
Oborinske vode prikupljat će se preko cestovnih slivnika u zasebne cjevovode smještene unutar staza te se gravitacijski odvesti do prvog mogućeg ispusta u okolni teren odnosno do upojnog bunara smještenog u istočnom dijelu obuhvata Plana.
Drenaža grobnica, kao i odvodnja sa izljevnih mjesta u grobnim poljima vršit će se posebnim sistemom drenažnih cijevi u recipijent (upojni bunar). Drenažna kanalizacija polaže se u pješačkim stazama i obuhvaća nizove grobnica u grobnim poljima.
Radi smanjenja opterećenja sustava oborinske odvodnje, a time i manjih dimenzija iste, predvidjeti da se dio oborinske vode s uvjetno „čistih“ površina upušta direktno u obodni teren koliko je to moguće prema geomehaničkom ispitanju tla.
Mreža odvodnje oborinskih voda izvodi se sukladno važećoj tehničkoj regulativi i pravilima struke, te sljedećim uvjetima:

· priključni vodovi odvodne mreže moraju biti ukopani najmanje 80.0 cm ispod površine, odnosno uvijek ispod ostalih infrastrukturnih instalacija, na dubini prema važećim uvjetima nadležnih tijela

· prikupljanje oborinskih voda sa prometnica i parkirališta vršiti putem slivnika i linijskih prihvatnih kanala opremljenih taložnikom; taložnik mora biti dostupan za čišćenje nadležnim službama

5.3.3. Elektroopskrba i javna rasvjeta
Članak 22.
Elektroenergetski sustav prikazan je na kartografskom prilogu 2.2. Energetski sustav u mjerilu 1:500.
Područje obuhvata Plana priključuje se internom NN mrežom na postojeći energetski sustav izgrađenog dijela groblja, uz mogućnost direktnog spoja novog dijela groblja na javnu NN mrežu.
Prilikom gradnje novih ili rekonstrukcije postojećih elektroenergetskih objekata trase iz Plana se mogu korigirati radi prilagodbe tehničkim rješenjima, imovinsko-pravnim odnosima i stanju na terenu.

Članak 23.
Javna rasvjeta predviđena je po obodu novoformiranih grobnih polja te na glavnom ulazu uz pažljiv odabir rasvjetnih tijela. Rasvijetljenost prometnih i ostalih površina treba uskladiti s postojećom zakonskom regulativom.
Zaštita od napona dodira na instalaciji javne rasvjete rješava se sustavom nulovanja. Sve metalne dijelove instalacije, koji u normalnom pogonu nisu pod naponom, treba povezati sa zaštitnim vodičem, a nul vodič i zaštitni vodič trebaju se pouzdano povezati u transformatorsku stanicu. 

U okviru mreže javne rasvjete treba osigurati zaštitu od atmosferskog pražnjenja kroz uzemljenje stupa na uzemljivač koji se polaže uz kabele u rovu od TS do objekata i stupova vanjske rasvjete.

6. UVJETI UREĐENJA JAVNIH ZELENIH POVRŠINA
Članak 24.
Unutar obuhvata Plana predviđena je sadnja niskog i visokog zelenila. 
Predviđene zelene površine možemo podijeliti u: 
· obodno zaštitno zelenilo unutar ograde i internih prometnica
· zelenilo unutar grobnih polja koje čine živice oko grobnog reda te manje zelene površine
· veća zelena površina u zapadnom dijelu obuhvata Plana unutar koje se nalazi rezervna ukopna površina gdje se po potrebi može smjestiti dodatno grobno polje.
Članak 25.
Obodno zaštitno zelenilo uređuje se kao travnjak s primjenom  visoke i niske vegetacije formirajući poteze zelenila u formi drvoreda.

Prostor zelenila unutar grobnih polja u najvećem dijelu izvodi se kao travnjak s nižom vegetacijom.  

Ozelenjivanje groblja predviđeno je autohtonim biljnim vrstama, pri čemu se unutar grobnih polja preporučuju trajno zelene biljne vrste koje ne onečišćuju grobove. 
Za  sadnju  visokog i niskog raslinja potrebno je izraditi projekt sadnje odnosno hortikulturno uređenje. S obzirom na vizualno vrlo istaknut položaj posebno pažnju prilikom koncipiranja i uređenja potrebno posvetiti što bogatijem ozelenjivanja posebno izvedbom „zelene ograde“ (živica, šimšir i sl.), te sadnjom ukrasnog zelenila uz staze. 

7. MJERE ZAŠTITE PRIRODNIH I KULTURNO-POVIJESNIH 
CJELINA I GRAĐEVINA I AMBIJENTALNIH VRIJEDNOSTI
Članak 26.
Prema dostupnim podacima na području obuhvata Plana nema zaštićenih prirodnih, kulturno povijesnih cjelina kao ni pojedinačnih objekata.
Unutar obuhvata Plana ne nalazi se niti jedno područje zaštićeno temeljem važećeg Zakona o zaštiti prirode. 
Prostor obuhvata Plana ne nalazi se unutar područja ekološke mreže sukladno važećoj Uredbi o ekološkoj mreži.
Ukoliko se pri izvođenju građevinskih ili drugih radova, na području obuhvata Plana, naiđe na arheološke nalaze, izvođač radova i investitor dužni su postupati sukladno važećem Zakonu o zaštiti i očuvanju kulturnih dobara, odnosno prekinuti radove i o nalazu bez odgađanja obavijestiti nadležni konzervatorski odjel.
Predlaže se da se kod izrade projektne dokumentacije posebnu pažnju posveti opločenju pješačkih staza te obradi zidova ograda koje bi kod završne obrade trebali imati formu suhozida.
8. POSTUPANJE S OTPADOM
Članak 27.
Na prostoru obuhvata Plana postupanje s otpadom treba biti u skladu s odredbama važećeg Zakona o održivom gospodarenju otpadom.
Otpad s ovog prostora odlagat će se u za to odgovarajuće koševe za otpatke i kontejnere. Koševi za otpad se postavljaju tako da pokrivaju grobna mjesta u radijusu do 30 m, zatim po jedan kontejner posebno za organski otpad (cvijeće, zelenilo i sl.), a posebno za kruti otpad (plastika, keramika i sl.). Površine za smještaj kontejnera moraju biti ograđene i skrivene od ostalih površina (zaštitnim zidom ili zelenilom) te lako dostupne.
Zbrinjavanje komunalnog otpada treba organizirati odvozom koji će se vršiti prema komunalnom redu nadležnog komunalnog poduzeća.
Građevni otpad, odnosno višak zemlje koji će nastati kod gradnje na prostoru obuhvata plana ne smije se odlagati na groblju kao niti na okolnom zemljištu, već se mora odvoziti u skladu s odredbama važećeg Zakona o održivom gospodarenju otpadom na za to predviđen deponij. 
9. MJERE SPRJEČAVANJA NEPOVOLJNOG UTJECAJA NA OKOLIŠ
Članak 28.
Na području obuhvata Plana ne predviđa se razvoj djelatnosti i gradnja građevina koje ugrožavaju zdravlje ljudi i štetno djeluju na okoliš.

Osnovne mjere zaštite okoliša unutar obuhvata Plana su:
· održavanje ili povećanje biološke raznolikosti zaštitom autohtonih biljnih i životinjskih vrsta, smanjivanjem unosa kemikalija te svjetlosnog onečišćenja i onečišćenja bukom
· razvrstavanje i recikliranje otpada.
9.1. Zaštita tla

Članak 29.
Zaštita tla na području obuhvata provodit će se kroz:

· planiranje i gradnju građevina za odvodnju oborinskih voda

· kontrolirano odlaganje otpada.

9.2. Zaštita zraka

Članak 30.
Na prostoru obuhvata Plana zaštita zraka provodit će se smanjivanjem emisije onečišćujućih tvari u zrak i to ograničavanjem emisije i propisivanjem tehničkih standarda u skladu s propisima EU.

Djelatnosti koje su predviđene u zoni ne smiju narušavati kvalitetu zraka pa nisu predviđene one djelatnosti koje izazivaju značajnija zagađenja zraka. 

9.3. Zaštita voda

Članak 31.
Sadržaji unutar obuhvata Plana moraju se planirati uz poštivanje sljedećih planskih mjera zaštite voda:
· planiranje i gradnja građevina za odvodnju oborinskih voda

· zabrana, odnosno ograničenje ispuštanja opasnih tvari propisanih uredbom o opasnim tvarima u vodama

· kontrolirano odlaganje otpada

· saniranje ili uklanjanje izvora onečišćenja.

Članak 32.
Područje obuhvata Plana nalazi se unutar II. zone sanitarne zaštite izvorišta vode za piće prema važećoj Odluci o zaštiti izvorišta vode za piće u slivu izvora  u Gradu Rijeci i slivu izvora u Bakarskom zaljevu te svako građenje i obavljanje djelatnosti mora biti u skladu s navedenom Odlukom.
Zona i mjere sanitarne zaštite izvorišta u području obuhvata Plana određene su važećom Odlukom o zaštiti izvorišta za piće u slivu izvora u Gradu Rijeci i slivu izvora u Bakarskom zaljevu. Prema stupnju opasnosti od zagađivanja određena su ograničenja u korištenju prostora obuhvaćenog zonama sanitarne zaštite izvorišta vode za piće (zabrana izgradnje objekata koji koriste, proizvode ili ispuštaju opasne tvari ili otpadne vode koje sadrže opasne tvari, uskladištenje radioaktivnih i drugih opasnih tvari, zabrana odlaganja otpada itd.). Istom Odlukom određeni su i uvjeti izgradnje objekta i obavljanja pojedinih djelatnosti te način rješavanja odvodnje, pročišćavanja i ispuštanja otpadnih voda.

9.4. Zaštita od buke

Članak 33.
Zaštita od buke provodi se u skladu s važećim Zakonom o zaštiti od buke i važećim Pravilnikom o najvišim dopuštenim razinama buke.

Smanjenje buke postići će se upotrebom odgovarajućih materijala kod gradnje građevina, njihovim smještajem u prostoru te postavljanjem zona zaštitnog zelenila prema izvorima buke.

9.5. Zaštita od potresa
Članak 34. 
Prostor obuhvata Plana prema seizmičkim kartama nalazi se u zoni VII° seizmičnosti (po MCS). Izgradnja građevina treba se provoditi u skladu s zakonskom regulativom za protupotresnu izgradnju.
9.6. Zaštita od požara
Članak 35. 
Kod određivanja međusobne udaljenosti objekata voditi računa o požarnom opterećenju objekata, intenzitetu toplinskog zračenja kroz otvore objekata, vatrootpornosti objekata i fasadnih zidova, meteorološkim uvjetima i dr. Ako se izvode slobodnostojeći niski građevinski objekti, njihova međusobna udaljenost trebala bi biti jednaka visini višeg objekta, odnosno najmanje 6,0 metara. Ukoliko se ne može postići najmanja propisana udaljenost među objektima, potrebno je predvidjeti dodatne, pojačane mjere zaštite od požara sukladno glavi V. važećeg Pravilnika o otpornosti na požar i drugim zahtjevima koje građevine moraju zadovoljiti u slučaju požara.
Kod projektiranja građevina, prilikom procjene ugroženosti od požara, u prikazu mjera zaštite od požara kao sastavnom dijelu projektne dokumentacije, potrebno je primjenjivati odredbe važećeg Pravilnika o otpornosti na požar i drugim zahtjevima koje građevine moraju zadovoljiti u slučaju požara.
Potrebno je dosljedno se pridržavati važeće zakonske regulative i pravila tehničke prakse iz područja zaštite od požara i prijedloga tehničkih i organizacijskih mjera iz Procjene ugroženosti od požara Općine Jelenje.
Kod projektiranja novih prometnica i mjesnih ulica ili rekonstrukcije postojećih, obavezno je planiranje vatrogasnih pristupa koji imaju propisanu širinu, nagibe, okretišta, nosivosti i radijuse zaokretanja, a sve u skladu sa važećim Pravilnikom o uvjetima za vatrogasne pristupe.
Prilikom gradnje i rekonstrukcije vodoopskrbnih sustava obavezno je planiranje izgradnje hidrantske mreže sukladno važećem Pravilniku o hidrantskoj mreži za gašenje požara.
Temeljem važećeg Zakona o zaštiti od požara, potrebno je izraditi Elaborat zaštite od požara za složenije građevine (građevine skupine 2).
Ovim Planom preuzimaju se sve odredbe iz Prostornog plana uređenja Općine Jelenje koje reguliraju područje zaštite od požara te ostale mjere posebne zaštite.
9.7. Mjere posebne zaštite
Članak 36.
Za područje Općine Jelenje donesena je Procjena rizika od velikih nesreća (Službene novine PGŽ) kao temeljni dokument za izradu Plana zaštite i spašavanja kao i Plana civilne zaštite čijom će se implementacijom umanjiti posljedice i učinci djelovanja prirodnih i tehničko-tehnoloških katastrofa i velikih nesreća te povećati stupanj sigurnosti stanovništva, materijalnih dobara i okoliša.
Zaštita i spašavanje ostvaruju se djelovanjem operativnih snaga zaštite i spašavanja na području Općine Jelenje, a po potrebi snaga u županiji kao i na razini Republike Hrvatske. Općina Jelenje u okviru svojih prava i obveza utvrđenih Ustavom i zakonom, uređuje i planira, organizira, financira i provodi zaštitu i spašavanje.
Prilikom provedbe Urbanističkog plana uređenja mjesnog groblja u Jelenju potrebno je pridržavati se svih mjera zaštite radi smanjenja rizika, prijetnji i opasnosti za život i zdravlje ljudi i životinja, materijalna i kulturna dobra i okoliš u slučaju prirodnih i tehničko-tehnoloških katastrofa i velikih nesreća, kao i ostalih važećih zakona i pravilnika s naglaskom na:
· Procjena rizika od velikih nesreća za područje Općine Jelenje,
· Zakon o sustavu civilne zaštite,
· Zakon o prostornom uređenju,
· Zakon o gradnji,
· Zakon o zaštiti okoliša,
· Zakon o zaštiti od elementarnih nepogoda,
· Zakon o zaštiti od požara,
· Zakon o zapaljivim tekućinama i plinovima,
· Prostorni plan uređenja Općine Jasenice,
· Prostorni plan Zadarske županije,
· Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora,
· Pravilnik o postupku uzbunjivanja stanovništva,
· Pravilnik o tehničkim zahtjevima sustava javnog uzbunjivanja stanovništva,
· Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja,
· Pravilnik o otpornosti na požar i drugim zahtjevima koje građevine moraju zadovoljiti u slučaju požara,
· Pravilnik o tehničkim normativima za izgradnju objekata visokogradnje u seizmičkim područjima,
· Uredba o sprječavanju velikih nesreća koje uključuju opasne tvari.
10.
MJERE PROVEDBE PLANA
Članak 37.
Provedba ovog Plana treba obuhvatiti sve aktivnosti koje omogućavaju njegovu provedbu i implementaciju na način da se postignu uvjetovane kvalitete funkcionalne organizacije i oblikovanja prostora, te tražena razina zaštite okoliša. 
Dozvoljava se fazna izgradnja proširenja groblja, odnosno pojedinog grobnog polja po grobnim redovima, a sve prema potrebama proširenja.
Parcelacijski elaborat treba provesti prema pojedinoj etapi gradnje. 

Za prometnu i komunalnu infrastrukturu potrebno je izraditi projektnu dokumentaciju kako bi se utvrdili točni parametri njezine izgradnje vezano uz situacijski položaj u prostoru, te osigurao planom uvjetovan minimum komunalnog opremanja ovog područja. Prometnu i komunalnu infrastrukturu moguće je izgrađivati faznim građenjem.

Koridori, trase i površine infrastrukturnih sustava prikazani u grafičkom dijelu UPU-a usmjeravajućeg su značenja te su u postupku izrade projektne dokumentacije dozvoljene odgovarajuće prostorne prilagodbe proizišle iz detaljnije razrade. Omogućavaju se manje izmjene trasa planiranih infrastrukturnih sustava zbog prilagodbe terenskim uvjetima i vlasničkim odnosima pod uvjetom da se izmjenom ne mijenja glavna koncepcija rješenja i da se ne pogoršavaju tehnički elementi planiranog sustava.
III.
ZAVRŠNE ODREDBE
Članak 38.
Ova Odluka stupa na snagu osmoga dana od dana objave u “Službenim novinama Općine Jelenje”.

